Республикэм къыщалэжь ерыскъыпхъэхэм щIэупщIэшхуэ яIэнущ
КъБР-м и Iэтащхьэ Къанокъуэ Арсен иджыблагъэ хуэзащ «Росагролизинг» акционер зэгухьэныгъэ зэIухам и генеральнэ директор Назаров Валерий. Абы кърихьэлIащ республикэм мэкъумэш хозяйствэмкIэ и министр Къаздэхъу Альберт. ЗэIущIэм щытепсэлъыхьащ республикэм и мэкъумэшыщIэхэр «Росагролизинг» зэгухьэныгъэм зэрыдэлажьэм зегъэубгъуным.
КъБР-м и Iэтащхьэм жиIащ ди республикэм и мызакъуэу, зэрыщыту Кавказ Ищхъэрэми мэкъумэш хозяйствэм зыщегъэужьынымкIэ хэкIыпIэ инхэр зэрыщыIэр. Къанокъуэм къызэрилъытэмкIэ, мы IэнатIэм цIыху куэд щыпхуэгъэлэжьэнущ. Абы папщIэ кооперацэм зегъэужьын, мэкъумэшыщIэхэм мылъкукIэ, техникэкIэ ядэIэпыкъун хуейуэ аращ.
«Республикэр и щIыуэпсым и щытыкIэмрэ абы и къыхэщхьэхукIыныгъэхэмрэ я лъэныкъуэкIэ адрей и щIыналъэхэм йофIэкI. Къэбэрдей-Балъкъэрым рынокым увыпIэ тэмэм щиубыдын икIи фIагъ лъагэ зиIэ пхъэщхьэмыщхьэмрэ хадэхэкIхэмрэ ищэн хузэфIэкIынущ. Къуажэ лэжьакIуэхэр иджырей технологиехэм дедгъэхьэх закъуэмэ, Iуэхум ехъулIэнущ, ахэр лэжьыгъэм щыужакъым. Абы папщIэ агропарк хэхахэр къагъэсэбэпыпхъэщ. Апхуэдэ зы агропарк щIадзауэ Бахъсэн дащIыхь», — жиIащ Къанокъуэ Арсен.
Назаров Валерий къыхигъэщащ лъэныкъуитIыр зэрызэдэлажьэм зегъэубгъупхъэу къызэрилъытэр. КъБР-м мэкъумэш хозяйствэмкIэ и министрым щIыгъуу хьэщIэр республикэм и агропромышленнэ IуэхущIапIэ зыбжанэм щыIати, абы и лъэныкъуэкIэ Iэмал инхэр зэрыдиIэр илъэгъуащ. Псалъэм папщIэ, «Строймаш» IуэхущIапIэм пхъэщхьэмыщхьэмрэ хадэхэкIымрэ зралъхьэн ашыкхэр пластикым къыхещIыкI. Абы пэхъун IуэхущIапIэ иджыпсту Урысейм щыIэкъым. Мы IэнатIэм къыщагъэсэбэп технологиехэм щыгъуазэ зищIа нэужь, Назаров Валерий жиIащ предприятэм и продукцэр ди гъунэгъу щIыналъэхэми куэду зэрыщыпхуэщэнур.
«Агро-Ком» теплицэ комплексыр къыщызэхакIухьым Къаздэхъу Альберт хьэщIэр щыгъуазэ ищIащ хадэхэкIхэр хуабэщхэм щыгъэкIыным республикэр зэрегугъур. «Промышленнэ теплицэхэм иджыпсту гектар 40-м щIигъу, уней лъапсэхэм щызэрахьэ- хэм гектар 360-рэ яIыгъщ. Дэ а бжыгъэхэм нэхъри хэдгъэхъуэну ди мурадщ, илъэс хъурейм цIыхухэм хадэхэкIыр ягъуэтын папщIэ», — жиIащ министрым.
ПсынщIэу къызыпыкIэ жыг хадэхэм щеплъым Къаздэхъу Альберт къыхигъэщхьэхукIащ: «Жыг хадэхэм зедгъэубгъун папщIэ дэ Iэмал псори диIэщ: республикэм бетон пкъохэр щагъэж, пластик ашыкхэр щащI предприятэхэр къыщызэIуахащ, хэтсэну жыгыщIэхэр ди питомникхэм щыдогъэкI, зыхуэфащэ IэщIагъэ зиIэхэр агротехнопаркхэм щыдогъаджэ».
Министрым апхуэдэу жиIащ Iэщ гъэхъуным, ерыскъыхэкIхэр къыщIэзыгъэкI промышленностым, сырьем елэжь промышленностым зегъэужьыным я лъэныкъуэкIи ехъулIэныгъэ пыухыкIахэр зэрыщыIэр: «Республикэм и мэкъумэшыщIэхэр «Росагролизингым» лъэныкъуэ куэдкIэ пыщIащ, лизингкIэ техникэр, Iэмэпсымэхэр, Iэщ къащэху. Шэч къытесхьэркъым ди зэпыщIэныгъэхэр нэхъри дяпэкIэ зэрефIэкIуэнум, нэхъ быдэ зэрыхъунум».
Дызэрыт илъэсым ди республикэм и мэкъумэшыщIэхэм псори зэхэту лизингкIэ сом мелуани 120-м нэблагъэ и уасэ техникэ къащэхунущи, нобэм ирихьэлIэу абы щыщу техникэ зэмылIэужьыгъуэу псори зэхэту сом мелуан 80 зи уасэ къаIэрыхьащ.
«Росагролизингым» и Iэтащхьэм илъэгъуа псори хуабжьу игу ирихьащ икIи зэIущIэм и кIэухым жиIащ: «Сэ си щхьэкIэ нэрылъагъу къысщыхъуащ Къэбэрдей-Балъкъэрым и агропромышленнэ комплексыр зыужьыныгъэм и инновацэ гъуэгум зэрытетыр, дяпэкIэ нэхъри зэрызиужьынур. Абы къыхэкIыу ди корпорацэр адэкIи егугъунущ Къэбэрдей-Балъкъэр Республикэм и мэкъумэшыщIэхэм нэхъ зыубгъуауэ зэрадэлэжьэнум. Фи щIыналъэм и щытыкIэр икъукIэ тэмэмщ, фызыхуеину лэжьакIуэхэр фиIэщ. ЩэхуакIуэхэм экологие и лъэныкъуэкIэ дагъуэншэу къэплъытэн ерыскъыпхъэхэр яхурикъуркъым. Мис апхуэдэ продукцэ Къэбэрдей-Балъкъэрым къыщалэжь».
КъБР-м и Iэтащхьэмрэ
Правительствэмрэ
я пресс-IуэхущIапIэ.
